“በየደረጃው ያለን የመንግሥት አካላት በትኩረት ባለመሥራታችን የተወሰኑ ግለሰቦች ግንባታውን እያወኩ ነው፡፡” ምክትል ርዕሰ መስተዳድር ላቀ አያሌው
ባሕር ዳር፡ ሕዳር 26/2012ዓ.ም (አብመድ) በአማራ ክልል በፌዴራል መንገዶች ባለስልጣን በሚሠሩ የመንገድ መሠረተ ልማቶች ላይ እያጋጠሙ ባሉ ችግሮች በመምከር የመፍትሔ አቅጣጫ ለማስቀመጥ ውይይት ተደርጓል፡፡በአማራ ክልል ምክትል ርዕሰ መስተዳድር ላቀ አያሌው መሪነት በፌዴራል መንገዶች ባለስልጣን የመንገድ መሠረተ ልማቶች ከሚገነቡባቸው አካባቢዎች የዞን እና የወረዳ አስተዳዳሪዎች፣ ተቋራጮች፣ የግንባታ አስተባባሪዎች፣ የክልል የመንግሥት የሥራ ኃላፊዎች፣ የመንገዶች ባለስልጣን ተወካዮች እና የወሰን ማስከበር ባለሙያዎች የተካተቱበት ውይይት ነው ትናንት ምሽት የተካሄደው፡፡በኢትዮጵያ መንገዶች ባለስልጣን የሰሜን ቀጣና (ሪጂን) አስተዳድር ፋይናንስ የወሰን ማስከበር ቡድን መሪ አቶ ነብዩ ተስፋዬ ባቀረቡት የመነሻ ሐሳብ በክልሉ በ12 ነባር እና አዳዲስ ፕሮጀክቶች ላይ ከፍተኛ ችግሮች መጋረጣቸውን አስታውቀዋል፡፡ በመንገድ ፕሮጀክት ወሰኖች ላይ ሕገ-ወጥ ቤት መገንባት፣ አትክልት መትከል እና ማረስ በመሠረታዊነት የተነሱ ችግሮች ናቸው፡፡ አንዳንድ አካባቢዎች የመንግሥት አካላትም ጭምር በሕገ ወጥ ግንባታ እየተሳተፉ መሆኑም ተመላክቷል፡፡የወሰን ማስከበር፣ የተቋራጮች አቅም ማነስ፣ የካሳ ግምት ሰነዶችን ፈጥኖ ሠርቶ ለፌዴራል መንግሥት አለመላክ እንዲሁም ካሳ የተከፈለባቸውን የመብራት፣ የቴሌኮም እና ሌሎች መሠረተ ልማቶችን አለማንሳት እና ሌሎችም በፕሮጀክቶች ላይ የተጋረጡ መሠረታዊ ችግሮች ናቸው፡፡ እነዚህን ችግሮች በአስቸኳይ በመፍታት ለተቋራጮች ክፍት እንዲሆኑ ማድረግና በተያዘላቸው ጊዜ እንዲጠናቀቁ መሥራት እንደሚገባ ነው ያሳሰቡት፡፡ የካሳ ገማች ኮሚቴዎች ኃላፊነታቸውን በሚገባ እየተወጡ አለመሆኑን በማመላከትም አሠራራቸውን እንዲያስተካክሉ ጠይቀዋል፡፡